Cosby-jurie wil definisie hê van ‘bo redelike twyfel’Bill Cosby by die Montgomery County-hof in Philadelphia, VSA tydens sy hofsaak (16 Junie 2017) Foto: AP Photo/Matt Slocum Die jurie is al vir vyf dae lank besig om te beraadslaag ná die komediant Bill Cosby se verhoor. Die jurie het ŉ definisie versoek vir “redelike twyfel”. Die paneel het die versoek ingedien ŉ paar minute nadat hulle Vrydagoggend met hul beraadslaging begin het. Hulle het ook versoek om weer na dele van die 79-jarige komediant se getuienis te luister. Hy het bykans 10 jaar gelede die deposisie afgelê wat deel gevorm het van Andrea Constand se regsaak teen hom. Cosby word daarvan beskuldig dat hy Constand by sy huis in 2004 bedwelm en gemolesteer het. Hy voer aan dit was met haar toestemming. Cosby staan tereg op drie aanklagte van onsedelike aanranding. Regter Steven O’Neill het gesê die verdediging het minstens vier keer versoek dat die geding nietig verklaar moet word, maar hy het gesê hy sal die jurie so lank as wat hulle nodig het, die kans bied om daaroor te beraadslaag. Die jurie, sewe mans en vyf vroue, het al meer as 40 uur lank beraadslaag by die hof in Philadelphia sedert hulle die saak ontvang het. Persone word gewoonlik nie geïdentifiseer wat die slagoffers van seksuele aanranding is nie, tensy hulle toestemming daarvoor verleen, wat Constand gedoen het.